གལ་ཏེ་རྩོམ་མཁན་སོ་སོས་རང་ཉིད་ཀྱི་ཁེ་གྲགས་ཙམ་དོན་དུ་གཉེར་ཏེ་སྤྱི་ཚོགས་ཀྱི་དོན་དངོས་ལ་རྡོག་རོལ་དུ་གཏོང་བའམ་གང་ཞིག་གི་ལག་ཆ་ལྟ་བུ་གྱུར་ན་དེས་སྤྱི་ཚོགས་ནུས་པ་ཅང་མི་ཐོན་པ་རེད།དེས་ན་འཛམ་གླིང་གི་མི་རིགས་སོ་སོས་རྩོམ་རིག་གམ་རྩོམ་མཁན་ལ་སྟོན་པའི་རེ་བའམ་ཀུན་སློང་ཇི་ལྟར་བཟུང་དགོས་མིན་གྱི་ཚད་གཞི་འཇོག་སྟངས་མི་གཅིག་མོད།ཐམས་ཅད་ཀྱི་དམིགས་པ་ནི་གཅིག་ཏུ་ངེས་ཏེ་དེ་ནི་སྤྱི་ཚོགས་ནད་རྙིང་སྔོགས་འདོན་བྱ་རྒྱུ་དེ་རེད།སྤྱི་ཚོགས་ཀྱི་ནད་རྙིང་དེ་ཇི་ལྟར་ཕྱིར་མངོན་ཏེ་བཅོས་མིན་ནི་རྩོམ་མཁན་དེའི་ཀུན་སློང་ལ་རག་པ་ཡིན་པས་བོད་ཀྱི་སྔ་རབས་རྩོམ་པའི་ཤེས་བྱ་ཁག་ཏུ་རྩོམ་མཁན་ལ་ལྡན་དགོས་པའི་ཀུན་སློང་གི་ཚད་གཞི་ལ་མི་དབང་པཎྜི་ཏ་སངས་རྒྱས་རྒྱ་མཚོའིཐེག་ཆེན་ལུགས་ཀྱི་རྩོམ་ལུས་བཤད་པལསབསྟན་བཅོས་ཉེ་བར་སྦྱོར་བར་འདོད་པས་རྒྱུ་རྣམ་པ་དྲུག་གིས་བསྟན་བཅོས་ཉེ་བར་སྦྱར་བར་འོས་པ་ཡིན་ཏེ།ཆོས་ཀྱི་དོན་མང་དུ་བྱས་པར་འགྱུར་རོ་སྙམ་པ་དང་།སེམས་ཅན་རྣམས་ལ་མོས་པ་སྣ་ཚོགས་ཡོད་པའི་ཕྱིར་དེ་དག་ཁ་ཅིག་འདིས་འཇུག་པར་འགྱུར་རོ་སྙམ་པ་དང་།དོན་ཉམས་པ་རྣམས་རབ་ཏུ་དབྱེ་བར་བྱའོ་སྙམ་པ་དང་།དོན་འཐོར་བ་རྣམས་བསྡུ་བར་བྱ་བའི་ཕྱིར་རོ་སྙམ་པ་དང་།དོན་ཟབ་མོ་རྣམས་གསལ་བར་བྱ་བའི་ཕྱིར་རོ་སྙམ་པ་དང་།ཚིག་འབྲུ་མཛེས་པས་མཛེས་པ་བསྐྱེད་པར་བྱའོ་སྙམ་པས་སོ།།ཞེས་པ་དང་བསྟན་བཅོས་ཉེ་བར་སྦྱོར་འདོད་པས་དེ་ཉིད་འཇུག་པ་ལ་ཡོན་ཏན་བཞི་དང་ལྡན་པའི་སྒོ་ནས་སྦྱར་དགོས་ཏེ་སྔོན་གྱི་སློབ་དཔོན་རྣམས་ལ་ང་རྒྱལ་མི་བྱེད་པ་དང་།སེམས་ཅན་རྣམས་ལ་སྙིང་རྗེ་བ་དང་།ཆོས་མཐུན་པ་རྣམས་ལ་བྱམས་པ་དང་།བདག་ཉིད་མི་སྒྲོག་པའོ།།ཞེས་བསྟན་བཅོས་རྩོམ་མཁན་ལ་རེ་བའམ་བསམ་པའི་འཁྱེར་སོའི་ཐད་ནས་ཚད་འདི་འདྲ་ཞིག་ལྡན་དགོས་ལུགས་བཞག་གནང་ཡོད་ཅིང་དེས་བོད་ཀྱི་རྩོམ་རིག་གསར་རྩོམ་གྱི་ལས་ལ་ཡང་དག་པའི་སྣེ་ཁྲིད་ཀྱི་ནུས་པ་ཐོན་ཡོད་ཅིང་བོད་ཀྱི་རྩོམ་རིག་གི་འགན་འཁྲིའི་བསམ་བློ་ཡང་མངོན་ཤུགས་ཅི་རིགས་ནས་ལེགས་ལམ་དུ་ཁྲིད་ཡོད།རྩོམ་མཁན་གྱིས་གསར་རྩོམ་བྱ་སྐབས་དང་ཐོག་མར་ཆ་རྐྱེན་འདི་དག་ངེས་པར་ལྡན་ཐོག་རྩོམ་མཁན་རང་ཉིད་ཀྱི་ཤེས་བྱའི་ཟབ་ཚད་དེ་ཇེ་ཟབ་དུ་གཏོང་དགོས་པ་རེད།གལ་ཏེ་རྩོམ་མཁན་ཉིད་ལ་ཤེས་བྱའི་ཟབ་ཚད་དེ་ཙམ་གྱིས་ཟབ་པོ་ཞིག་མེད་ན་དེས་རྩོམ་རིག་གསར་རྩོམ་གྱི་ལས་ལ་འགོག་རྐྱེན་ཆེན་པོ་ཐེབས་ཀྱི་ཡོད་པས་བོད་ཀྱི་སྔ་རབས་མཁས་པ་ཚོས་རྩོམ་པའི་ཤེས་བྱ་དེ་ཉིད་གནས་ལྔ་རིག་པའི་ཁྱབ་ཁོངས་མཐའ་དག་ནང་ཁྱབ་པར་བྱས་ཏེ་རྩོམ་མཁན་གྱི་ཤེས་ཚད་ཇེ་མཐོར་གཏོང་ཐབས་བྱེད་ཀྱི་ཡོད་དོ།།